钦定古今图书集成/理学汇编/文学典/第138卷 > 《题宋高宗赐答罗尚书手诏》宋·濂
## 钦定古今图书集成/理学汇编/文学典/第138卷 > 《题宋高宗赐答罗尚书手诏》宋·濂

“右思陵所答新安罗公彦济手诏一通，其诸孙宣明
装潢成卷，不远数百里持至浦阳江上，请濂识之。”濂
闻公自政和二年擢进士第，初监登闻鼓院，五迁至
起居郎兼侍讲，兼权中书舍人。公尝上章控辞，曾未
几何，再迁御史中丞。故事，中丞、侍御史不并置，乃更
除侍御史。公复求去甚力，及改吏部尚书，公复引疾，
奏乞宫观及补外郡。思陵不忍公去，故优诏答如此。
由是观之，公之难进易退之风，亦人臣所鲜能哉！况
其经营淮南之策，表章《春秋》“法天生杀”之言，辟南雄
守欲罪和议之疏，焯焯著于当时。无志事功者，恐不
足以致斯。或者遂以胡编修、岳太师为公病，是知其
一而不知其二者也。濂因循宣、明之请，题诸左方，而
稍及公之行事，使来者有所考焉。诏中所谓“擢冠常
伯”者，唐龙朔二年，改六部尚书皆为太常伯，然吏部
为诸部之首，故行词者据其事而谓之冠云。